Απόφαση της Επιτροπής

της 9ης Οκτωβρίου 2003

για τη σύσταση ευρωπαϊκής συμβουλευτικής ομάδας καταναλωτών

(2003/709/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας τα ακόλουθα:

(1) Στο πλαίσιο της προστασίας των καταναλωτών, όπως προβλέπεται στο άρθρο 153 της συνθήκης, ενδείκνυται η Επιτροπή να συμβουλεύεται τους καταναλωτές επί προβλημάτων σχετικών με την προστασία των συμφερόντων τους σε κοινοτικό επίπεδο.

(2) Από το 1973, την Επιτροπή βοηθά ένα φόρουμ που συγκροτείται για το λόγο αυτό με διαδοχικές αποφάσεις, η πιο πρόσφατη από τις οποίες είναι η απόφαση 2000/323/ΕΚ της Επιτροπής, της 4ης Μαΐου 2000, περί σύστασης επιτροπής καταναλωτών(1).

(3) Η απόφαση αυτή πρέπει να προσαρμοστεί στην εξέλιξη του πολιτικού και νομικού πλαισίου, ώστε να συνεκτιμηθεί η προσχώρηση νέων κρατών μελών και η ανάγκη εναρμόνισης των ορισμών των οργανώσεων καταναλωτών με εκείνους που χρησιμοποιούνται σε άλλες νομοθετικές πράξεις της Κοινότητας. Συγχρόνως, πρέπει να προβλεφθεί η δυνατότητα συμμετοχής εκπροσώπων άλλων οργανώσεων. Επιπλέον, σύμφωνα με τους κανόνες για τη σύσταση επιτροπών(2), η σημερινή επιτροπή καταναλωτών πρέπει να μετονομαστεί σε "ευρωπαϊκή συμβουλευτική ομάδα καταναλωτών".

(4) Ενδείκνυται επίσης να βελτιωθεί η διαφάνεια και η αποδοτικότητα της λειτουργίας της ομάδας, ειδικότερα με την τροποποίηση της διαδικασίας για το διορισμό των υποψηφίων, την απαγόρευση ανανέωσης για δεύτερη φορά της θητείας των μελών που εκπροσωπούν εθνικές οργανώσεις καταναλωτών, την εφαρμογή αποτελεσματικών μηχανισμών υποβολής εκθέσεων και την έγκριση εσωτερικού κανονισμού της ομάδας.

(5) Λαμβανομένων υπόψη των εκτεταμένων τροποποιήσεων, η απόφαση 2000/323/ΕΚ πρέπει να αντικατασταθεί για λόγους σαφήνειας,

ΑΠΟΦΑΣΙΖΕΙ:

Άρθρο 1

1. Η Επιτροπή συγκροτεί με το παρόν έγγραφο μια ευρωπαϊκή συμβουλευτική ομάδα καταναλωτών, που στο εξής αποκαλείται "η ομάδα".

2. Η Επιτροπή μπορεί να συμβουλευτεί την ομάδα για όλα τα προβλήματα που αφορούν την προστασία των συμφερόντων των καταναλωτών σε κοινοτικό επίπεδο.

Άρθρο 2

1. Η ομάδα αποτελείται από:

α) ένα μέλος που αντιπροσωπεύει τις εθνικές οργανώσεις καταναλωτών από κάθε κράτος μέλος·

β) ένα μέλος από κάθε ευρωπαϊκή οργάνωση καταναλωτών.

2. Για τους σκοπούς της παρούσας απόφασης, "εθνικές οργανώσεις καταναλωτών" σημαίνει οργανώσεις καταναλωτών που εκπροσωπούν τους καταναλωτές σύμφωνα με τους εθνικούς κανόνες ή πρακτικές και δραστηριοποιούνται σε εθνικό επίπεδο.

3. Για τους σκοπούς της παρούσας απόφασης, "ευρωπαϊκές οργανώσεις καταναλωτών" σημαίνει οργανώσεις καταναλωτών που πληρούν ένα από τα δύο σύνολα κριτηρίων: οι οργανώσεις πρέπει:

α) 1. να είναι μη κυβερνητικές, μη κερδοσκοπικές, ανεξάρτητες από βιομηχανικά, εμπορικά, επιχειρηματικά ή άλλα συγκρουόμενα συμφέροντα και να έχουν ως πρωταρχικούς στόχους και δραστηριότητές τους την προώθηση και την προστασία της υγείας, της ασφάλειας και των οικονομικών συμφερόντων των καταναλωτών στην Κοινότητα, και

2. να έχουν εξουσιοδοτηθεί να αντιπροσωπεύουν τα συμφέροντα των καταναλωτών σε ευρωπαϊκό επίπεδο από εθνικές οργανώσεις οι οποίες προέρχονται από τα μισά τουλάχιστον κράτη μέλη της Κοινότητας, αντιπροσωπεύουν τους καταναλωτές σύμφωνα με εθνικούς κανόνες ή πρακτικές και δρουν σε εθνικό ή περιφερειακό επίπεδο, και

3. να έχουν υποβάλει στην Επιτροπή μια ικανοποιητική περιγραφή της σύνθεσής τους, του εσωτερικού κανονισμού τους και των πηγών χρηματοδότησής τους, ή

β) 1. να είναι μη κυβερνητικές, μη κερδοσκοπικές, ανεξάρτητες από βιομηχανικά, εμπορικά, επιχειρηματικά ή άλλα συγκρουόμενα συμφέροντα και να έχουν ως πρωταρχικούς στόχους και δραστηριότητές τους την εκπροσώπηση των συμφερόντων των καταναλωτών στη διαδικασία τυποποίησης σε κοινοτικό επίπεδο, και

2. να έχουν εξουσιοδοτηθεί τουλάχιστον από τα δύο τρίτα των κρατών μελών να εκπροσωπούν τα συμφέροντα των καταναλωτών σε κοινοτικό επίπεδο:

- μέσω οργάνων που εκπροσωπούν τις εθνικές οργανώσεις καταναλωτών στα κράτη μέλη, σύμφωνα με τους εθνικούς κανόνες ή πρακτικές ή

- σε περίπτωση απουσίας τέτοιων οργάνων, μέσω εθνικών οργανώσεων καταναλωτών στα κράτη μέλη που εκπροσωπούν τους καταναλωτές σύμφωνα με τους εθνικούς κανόνες ή πρακτικές και δραστηριοποιούνται σε εθνικό επίπεδο.

Άρθρο 3

1. Τα μέλη της ομάδας που εκπροσωπούν εθνικές οργανώσεις καταναλωτών διορίζονται από την Επιτροπή ύστερα από πρόταση των εθνικών οργάνων που συγκροτούνται από τα κράτη μέλη για να εκπροσωπούν οργανώσεις καταναλωτών, εφόσον υπάρχουν, ή ύστερα από πρόταση των αρμόδιων εθνικών αρχών.

2. Τα μέλη που εκπροσωπούν ευρωπαϊκές οργανώσεις καταναλωτών διορίζονται από την Επιτροπή ύστερα από πρόταση των ευρωπαϊκών οργανώσεων καταναλωτών.

3. Διορίζεται ίσος αριθμός αναπληρωτών των μελών της ομάδας υπό τις ίδιες συνθήκες με αυτές που ισχύουν για τα μέλη. Ο αναπληρωτής αντικαθιστά αυτόματα ένα μέλος που απουσιάζει ή κωλύεται.

4. Η Επιτροπή θα δημοσιεύσει τον κατάλογο των τακτικών και αναπληρωματικών μελών στη σειρά C της Επίσημης Εφημερίδας της Ευρωπαϊκής Ένωσης, για λόγους πληροφόρησης.

Άρθρο 4

Η θητεία των μελών είναι τριετής και μπορεί να ανανεωθεί μόνο μία φορά για τα μέλη που εκπροσωπούν τις εθνικές οργανώσεις καταναλωτών σύμφωνα με τη διαδικασία που καθορίζεται στο άρθρο 3.

Στο τέλος της τριετούς περιόδου, τα μέλη παραμένουν στη θέση τους έως ότου οριστεί ένας αντικαταστάτης ή έως ότου ανανεωθεί η θητεία τους.

Η θητεία των μελών τερματίζεται πριν από την εκπνοή της τριετούς περιόδου σε περίπτωση παραίτησης, συνταξιοδότησης ή θανάτου τους. Η θητεία τους μπορεί επίσης να λήξει εάν η οργάνωση, το όργανο ή η αρχή που τους πρότεινε ζητήσει την αντικατάστασή τους. Τα μέλη αντικαθίστανται για το υπόλοιπο της τριετούς περιόδου σύμφωνα με τη διαδικασία που καθορίζεται στο άρθρο 3.

Άρθρο 5

Τα μέλη της ομάδας δεν δικαιούνται καμίας αμοιβής.

Άρθρο 6

1. Ύστερα από πρόταση της Επιτροπής, η ομάδα μπορεί να προσκαλέσει να συμμετάσχουν στις εργασίες της εκπρόσωποι άλλων οργανώσεων οι οποίες έχουν ως έναν από τους πρωταρχικούς στόχους τους την προώθηση των συμφερόντων των καταναλωτών και εργάζονται ενεργά σε ευρωπαϊκό επίπεδο για τον σκοπό αυτό.

2. Η ομάδα μπορεί να προσκαλέσει ως εμπειρογνώμονα οποιονδήποτε διαθέτει ειδική εμπειρογνωμοσύνη επί κάποιου σημείου της ημερήσιας διάταξης για να συμμετάσχει στις εργασίες της.

Άρθρο 7

1. Η ομάδα συνεδριάζει με τη μορφή και σύμφωνα με το χρονοδιάγραμμα που καθορίζεται από την Επιτροπή. Η Επιτροπή προεδρεύει των συνεδριάσεων της ομάδας. Η Επιτροπή εξασφαλίζει επίσης τη γραμματειακή υποστήριξη της ομάδας και οργανώνει τις εργασίες της.

2. Οι συζητήσεις στα πλαίσια της ομάδας βασίζονται στις αιτήσεις γνωμοδότησης που υποβάλλει η Επιτροπή. Όταν η Επιτροπή ζητά κάποια γνώμη, μπορεί να ορίσει την προθεσμία εντός της οποίας πρέπει να υποβληθεί η γνώμη.

3. Η Ομάδα εγκρίνει τον εσωτερικό κανονισμό της βάσει προτάσεων που υποβάλλει η Επιτροπή.

4. Τα μέλη της ομάδας που εκπροσωπούν εθνικές οργανώσεις καταναλωτών ενημερώνουν και συμβουλεύουν τις ενώσεις που εκπροσωπούν στην ομάδα. Κάθε μέλος εφαρμόζει αποτελεσματικούς μηχανισμούς υποβολής εκθέσεων για τη συστηματική ενημέρωση όλων των οργανώσεων καταναλωτών σε εθνικό επίπεδο όσον αφορά τις εργασίες της ομάδας και, στη συνέχεια, μεταφέρει τις απόψεις τους στην ομάδα.

5. Η ομάδα υποβάλλει έκθεση σχετικά με τις δραστηριότητές της στη συνέλευση των οργανώσεων καταναλωτών που συγκαλείται ετησίως από την Επιτροπή.

Άρθρο 8

Με την επιφύλαξη των διατάξεων του άρθρου 287 της συνθήκης, τα μέλη και οι αναπληρωτές της ομάδας δεσμεύονται να μην κοινοποιούν σε τρίτους οποιεσδήποτε πληροφορίες των οποίων λαμβάνουν γνώση κατά τις εργασίες της ομάδας, σε περιπτώσεις που η Επιτροπή τους πληροφορεί ότι η ζητούμενη γνώμη ή το τεθέν ερώτημα αφορά ζήτημα εμπιστευτικού χαρακτήρα.

Άρθρο 9

Η απόφαση 2000/323/ΕΚ καταργείται.

Βρυξέλλες, 9 Οκτωβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 111 της 9.5.2000, σ. 30.

(2) Απόφαση 1999/468/ΕΚ του Συμβουλίου (ΕΕ L 184 της 17.7.1999, σ. 23)· απόφαση της Επιτροπής της 24ης Ιουλίου 2000 [SEC(2000) 1230].